Doložka  finančných, ekonomických, environmentálnych vplyvov a vplyvov
na zamestnanosť

a) Odhad dopadov na verejné financie
Návrh právnej úpravy nepredpokladá nárast počtu štátnych zamestnancov úradu, predpokladá zníženie výdavkov zo štátneho rozpočtu, a to nasledovne:
	Navrhovanou právnou úpravou sa pri peňažnom príspevku na osobnú asistenciu v porovnaní so súčasným platným právnym stavom zníži sadzba na jednu hodinu osobnej asistencie z 59 Sk na 47 Sk.  Pri predpoklade, že v roku 2003 bude poberať peňažný príspevok na osobnú asistenciu  4 520 občanov a pri priemernom rozsahu osobnej asistencie 1 745 hodín na jedného občana ročne bude potrebné vynaložiť 371 mil. Sk v danom roku.
	Peňažný príspevok na kompenzáciu zvýšených výdavkov sa navrhuje poskytovať len občanom s ťažkým zdravotným postihnutím, ktorých príjem a príjem s nimi spoločne posudzovaných osôb nepresahuje 2 násobok sumy životného minima. 
Pri predpoklade, že v roku 2003 bude poberať peňažný príspevok na kompenzáciu  zvýšených výdavkov na diétne stravovanie  37800 poberateľov, bude potrebné vynaložiť v danom roku na uvedený účel  445,8 mil. Sk. 
Zároveň sa navrhuje znížiť výšku peňažného príspevku na kompenzáciu zvýšených výdavkov na zabezpečenie prostriedkov osobnej hygieny a bytovej hygieny zo súčasnej výšky 590 Sk mesačne na 200 Sk mesačne, čo pri predpokladanom počte 16 200 poberateľov v roku 2003 predstavuje výdavky vo výške 38,8 mil. Sk v danom roku. 
Pri peňažnom príspevku na kompenzáciu zvýšených výdavkov súvisiacich s opotrebovaním šatstva, bielizne, obuvi a bytového zariadenia sa navrhuje v súčasnosti poskytovaný príspevok vo výške 590 Sk mesačne znížiť na 400 Sk mesačne  občanom s ťažkým zdravotným postihnutím, ktorým vznikajú zvýšené výdavky tohto typu v dôsledku používania  mechanického vozíka, elektrického vozíka alebo iného porovnateľného zariadenia (napr. kočík, chodítko) a na 200 Sk mesačne občanom s ťažkým zdravotným postihnutím, ktorým vznikajú zvýšené výdavky na opotrebovanie šatstva, bielizne, obuvi a bytového zariadenia z ostatných dôvodov spojených s ťažkým zdravotným postihnutím. V roku 2003 bude potrebné vynaložiť finančné prostriedky na  uvedený typ zvýšených výdavkov vo výške 368 mil. Sk. 
	Taktiež sa navrhuje znížiť výška peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla zo súčasnej výšky  786 Sk mesačne na 500 Sk mesačne. Pri predpokladanom počte 27 000 poberateľov v roku 2003 výdavky predstavujú 162 mil. Sk v danom roku. 
Pri predpokladanom počte 60 poberateľov v roku 2003 budú výdavky na peňažný príspevok na kompenzáciu zvýšených výdavkov súvisiacich  so starostlivosťou o psa               so špeciálnym výcvikom  predstavovať  výdavky vo výške 0,9 mil. Sk. v danom roku. 
Návrh ďalej zrušuje peňažný príspevok na kompenzáciu zvýšených výdavkov súvisiacich so zabezpečením prevádzky pomôcky. 
	Pri peňažnom príspevku na kúpu osobného motorového vozidla sa navrhuje sprísniť podmienky jeho poskytovania a znížiť maximálnu výšku peňažného príspevku zo súčasných 200 000 Sk na 180 000 Sk, čo pri predpokladanom počte 1 100 poberateľov v roku 2003 predstavuje výdavky vo výške 198 mil. Sk.
	V roku 2003 sa predpokladá, že peňažný príspevok na prepravu bude poberať 1400 občanov s ťažkým zdravotným postihnutím a výdavky budú predstavovať 42 mil. Sk.
	Pri peňažnom príspevku na úpravu bytu, rodinného domu alebo garáže sa navrhuje znížiť maximálnu výšku zo súčasných 250 000 Sk na 200 000 Sk a úhrn poskytnutých peňažných príspevkov tohto typu za obdobie siedmych rokov zo súčasných 350 000 Sk        na 280 000 Sk. Výdavky na uvedený peňažný príspevok predstavujú 200 mil. Sk v roku 2003. 
	Navrhovaná právna úprava zužuje okruh pomôcok, na ktoré je možné poskytnúť peňažný príspevok na zaobstaranie pomôcky, a to o druhý mechanický vozík, druhý elektrický vozík a druhý načúvací aparát S prihliadnutím na uvedenú zmenu sa predpokladá v roku 2003 čerpanie 105 mil. Sk.
	Pri peňažnom príspevku na opravu pomôcky sa v roku 2003 predpokladajú výdavky vo výške 1,5 mil. Sk.
	Pri peňažnom príspevku za opatrovanie sa navrhujú znížiť  výšky peňažného príspevku pri jednotlivých typoch opatrovania zo súčasných 6 485 Sk mesačne na 6 000 Sk mesačne, z 8 843 Sk mesačne na 8 000 Sk mesačne, z 8 450 Sk mesačne na 7 800 Sk mesačne, z 7 664  Sk mesačne na 7 500 Sk mesačne a z 5 306 Sk mesačne na 5 300 Sk mesačne. Pri predpoklade, že v roku 2003 bude poberať peňažný príspevok za opatrovanie celkovo 37 500 fyzických osôb,  bude potrebné vynaložiť peňažné prostriedky v celkovej výške 2.752 mil. Sk. 
	Z uvedeného vyplýva, že na peňažné príspevky na kompenzáciu bude potrebné vynaložiť v roku 2003 výdavky v celkovej výške 4.685 mil. Sk.

	V porovnaní so súčasným právnym stavom navrhovaná právna úprava neodvíja výšku peňažných príspevkov na kompenzáciu od súm životného minima, ale určuje výšky peňažných príspevkov pevnými sumami. Zvýšenie súm životného minima tak nebude predstavovať pri peňažných príspevkoch na kompenzáciu zvýšené nároky na štátny rozpočet. 
b) Odhad dopadov na obyvateľov, hospodárenie podnikateľskej sféry a iných právnických osôb	
	Uplatnením navrhovaných zmien dôjde oproti súčasnému stavu k vyplácaniu peňažných príspevkov na kompenzáciu v nižších výškach. Z toho vyplýva, že občania sa budú podieľať vo vyššej miere na kompenzácii sociálnych dôsledkov svojho ťažkého zdravotného postihnutia z vlastných finančných prostriedkov.
c) Odhad dopadov na životné prostredie
	Predložený návrh nemá vplyv v uvedenej oblasti
d) Odhad dopadov na zamestnanosť
	Predložený návrh nemá vplyv v uvedenej oblasti. 
Navrhované zmeny v legislatíve sa týkajú posudzovania hmotnej núdze  v dvoch úrovniach poskytovania dávky sociálnej pomoci, a to  zo subjektívnych určením pevnej sumy, upravením pevnej sumy z objektívnych dôvodov a určením hornej hranice maximálnej výšky dávky pre okruh spoločne posudzovaných osôb. 
Dávka sociálnej pomoci sa bude poskytovať na uvedenej úrovni
•	pre plnoletú fyzickú osobu v hmotnej núdzi z objektívnych dôvodov  
   sa doplní príjem do sumy 		  						   2.900,- Sk
•	pre plnoletú fyzickú osobu   v hmotnej núdzi zo subjektívnych dôvodov 
   sa doplní príjem do sumy 								   1 450,- Sk
•	pre zaopatrené neplnoleté dieťa sa doplní príjem do sumy 			   1 000,- Sk
•	pre nezaopatrené dieťa sa doplní príjem sumy 					   1 600,- Sk
•	horná hranica pre poskytnutie dávky sociálnej pomoci pre rodiny s deťmi
   je v sume					 					10.500,- Sk. 

Vychádzajúc z prognózy, že v roku 2003 bude priemerný počet poberateľov dávky sociálnej pomoci  340 tis. a 18 % miera nezamestnanosti, sa predpokladá v súvislosti so zmenou legislatívy čerpanie finančných prostriedkov zo štátneho rozpočtu na tento účel vo výške 10,4 mld. Sk. V uvedenej sume sú započítané finančné prostriedky vo výške 600 mil. Sk na príspevok na bývanie, ktorý sa novelou zákona o sociálnej pomoci nebude započítavať do príjmu poberateľov dávky sociálnej pomoci. 
V porovnaní s predpokladaným čerpaním finančných prostriedkov na dávku sociálnej pomoci do konca roku 2002, t. j. 11,7 mld Sk, ide o úsporu 1,3 mld Sk.